สะพานมิตรภาพจีน–เกาหลี

สะพานมิตรภาพจีน–เกาหลี (อังกฤษ: Sino–Korean Friendship Bridge) หรือ สะพานมิตรภาพจีน–เกาหลีเหนือ (China–North Korea Friendship Bridge) เป็นสะพานข้ามแม่น้ำยาลู่บนพรมแดนจีน–เกาหลีเหนือ สะพานแห่งนี้เชื่อมต่อนครตานตงในประเทศจีนและนครชินอึยจูของประเทศเกาหลีเหนือ โดยเส้นทางรถไฟและทางรถยนต์ ทว่าไม่อนุญาตให้คนเดินเท้าข้ามระหว่างทั้งสองฝั่ง สะพานนี้ทำหน้าที่เป็นหนึ่งในไม่กี่เส้นทางในการเข้าหรือออกจากประเทศเกาหลีเหนือ สะพานได้รับการเปลี่ยนชื่อเป็นชื่อปัจจุบันจากเดิมคือ สะพาข้ามแม่น้ำยาลู่ (อัมนก) ใน ค.ศ. 1990 สะพานถูกสร้างขึ้นโดยกองทัพบกจักรวรรดิญี่ปุ่น (IJA) ระหว่างเดือนเมษายน ค.ศ. 1937 ถึงพฤษภาคม ค.ศ. 1943 ระหว่างการยึดครองเกาหลีและรัฐหุ่นเชิดแมนจูกัว (ปัจจุบันคือภาคตะวันออกเฉียงเหนือของจีน) สำหรับพื้นที่ถัดไปทางตอนล่างของแม่น้ำ การก่อสร้างสะพานข้ามแม่น้ำยาลู่ใหม่ได้เริ่มต้นขึ้นในเดือนตุลาคม ค.ศ. 2010 ภูมิหลังและประวัติศาสตร์ ถัดไปทางตอนล่างของสะพานประมาณ 100 เมตร (110 หลา) คือซากปรักหักพังของสะพานเก่า ปัจจุบันรู้จักในชื่อ สะพานขาดข้ามแม่น้ำยาลู่ (Yalu River Broken Bridge) ซึ่งเปิดให้สัญจรระหว่างจีนและเกาหลีในเดือนตุลาคม ค.ศ. 1911 ต่อมาสะพานนี้ได้รับการเสริมด้วยสะพานที่มีความทันสมัยมากกว่า ซึ่งเริ่มเปิดใช้งานใน ค.ศ. 1943 สะพานทั้งสองแห่งถูกโจมตีและทิ้งระเบิดโดยเครื่องบินทหารของอเมริกาตลอดช่วงเวลาส่วนใหญ่ของสงครามเกาหลี ตั้งแต่เดือนพฤศจิกายน ค.ศ. 1950 ถึงกุมภาพันธ์ ค.ศ. 1951 กองทัพอากาศสหรัฐ (USAF) ได้ใช้เครื่องบินทิ้งระเบิดหนัก B-29 และเครื่องบินขับไล่ทิ้งระเบิด F-80 โจมตีและทำลายสะพานซ้ำหลายครั้งเพื่อพยายามตัดวงจรการส่งเสบียงทางทหารและกำลังพลของจีนที่ส่งไปยังกองกำลังติดอาวุธเกาหลีเหนือที่กำลังอ่อนแออย่างหนัก รวมถึงกองกำลังของจีนเองที่ร่วมรบอยู่ที่นั่นด้วย แม้จะมีความยากลำบากอย่างยิ่ง แต่สะพานก็ได้รับการซ่อมแซมซ้ำหลายครั้ง (ส่วนใหญ่ดำเนินการโดยจีน) สะพานเก่าจาก ค.ศ. 1911 ถูกทิ้งไว้เป็นซากปรักหักพังหลังจากการทำลายด้วยน้ำมือของกองทัพอากาศสหรัฐ (โดยเกาหลีเหนืออ้างว่าสิ่งนี้จะทำหน้าที่เป็นหลักฐานสำคัญถึงการทำลายสะพานโดยกองทัพสหรัฐ) และมีเพียงสะพานที่ใหม่กว่าจาก ค.ศ. 1943 เท่านั้นที่ได้รับการซ่อมแซมอีกครั้งและนำกลับมาใช้งานเมื่อสงครามสิ้นสุดลงใน ค.ศ. 1953 โครงสร้างที่เก่าแก่ต้องถูกปิดตัวลงหลายครั้งเพื่อบำรุงรักษา ส่งผลให้การค้าระหว่างประเทศมีข้อจำกัด ใน ค.ศ. 2015 และใน 2017 สะพานถูกปิดเพื่อซ่อมแซมโครงสร้าง การดำเนินงานบนสะพานได้รับการเฝ้าสังเกตโดยผู้สังเกตการณ์ภายนอกที่คาดการณ์เกี่ยวกับลักษณะความสัมพันธ์ทางการค้าและทางการทูตของจีนและเกาหลีเหนือ ณ ค.ศ. 2020 มีประมาณการว่าสะพานแห่งนี้รองรับการสัญจรที่เกี่ยวข้องกับการค้ามากกว่าร้อยละ 70 ระหว่างจีนและเกาหลีเหนือ การท่องเที่ยว สะพานมิตรภาพจีน–เกาหลีและสะพานขาดถูกขนาบข้างทางฝั่งจีนด้วยสวนสาธารณะและทางเดินเล่นซึ่งรวมกันเป็นพื้นที่ทัศนียภาพแม่น้ำยาลู่ (อัมนก) (Yalu (Amnok) River Scenic Area) นี่คือสถานที่ท่องเที่ยวสำคัญในประเทศจีนและได้รับการจัดอันดับให้อยู่ในระดับ AAAA ตามเกณฑ์มาตรฐานสถานที่ท่องเที่ยวระดับชาติของจีน เรือท่องเที่ยวจะออกจากบริเวณข้างสะพาน ทำให้นักท่องเที่ยวสามารถชมสะพานทั้งสองแห่งและริมฝั่งแม่น้ำตานตง รวมถึงล่องผ่านใกล้ชายฝั่งริมน้ำของเกาหลีเหนือ ดูเพิ่ม ความสัมพันธ์สาธารณรัฐประชาชนจีน–เกาหลีเหนือ ความสัมพันธ์ระหว่างประเทศของเกาหลีเหนือ รายชื่อสะพานในประเทศจีน สะพานมิตรภาพเกาหลี–รัสเซีย สะพานมิตรภาพ สะพานข้ามแม่น้ำยาลู่ใหม่ รายชื่อสะพานระหว่างประเทศ สะพานคาซัน–ทูมันกัง สะพานข้ามพรมแดนจีน–เกาหลีอื่น ๆ: สะพานรถไฟพรมแดนข้ามแม่น้ำยาลู่ จี๋อาน (จี๋อาน) สะพานข้ามแม่น้ำยาลู่ หลินเจียง (หลินเจียง) สะพานนานาชาติฉางไป๋–ฮเยซัน (อำเภอปกครองตนเองชนชาติเกาหลี ฉางไป๋) สะพานพรมแดนถูเหมิน (ถูเหมิน) สะพานข้ามแม่น้ำตูเมน (หุนชุน) อ้างอิง แหล่งข้อมูลอื่น Eyeing North Korea ที่ เวย์แบ็กแมชชีน (เก็บ index)